十月二十四夜雪霰用蘇文忠和趙虢令韻
作者：張侃
朝代：宋

paragraphs: 營居在西關，鍊句誰能和。
水深舟已行，雨驟雲無奈。
殘花蝶倦棲，弱柳鳥驚墮。
橋杆挂稻頭，小定事舂簸。
带濕芒盡除，易破粒漸瑳。
世路久羊腸，人情隨蟻磨。
每祈天雨寶，非是心好貨。
力行毋自畫，浮言空相挫。
因閒到農家，暫憩同客坐。
別港野鳬歸，斷籬瘠牛卧。
老翁語殷勤，今歲多坎坷。
望晴眼力枯，護田衣袂涴。
政恐官稅虧，不顧茅屋破。
老翁勿預愁，太守兼勸課。
丘明紀大饑，孟子憫人餓。
瑞花舞綏綏，來秋真可賀。